《元日即事次上官三立大廷尉韵》
清代·丁炜

鹓鹭班归彻火城，阳回初啭上林莺。嘶风宝骑联镳出，映日宫貂簇锦行。

柏叶共分春昼酌，梅花独结岁寒盟。喜瞻云物新开霁，应念调和属老成。

作者简介：清福建晋江人，字瞻汝，一字雁水。顺治间由诸生授漳平教谕，累官湖广按察使。宋琬、王士禛、朱彝尊皆赞赏其诗。有《问山诗文集》、《紫云词》等。